Bogdan Novac a demisionat din toate funcțiile de conducere deținute în USR, inclusiv din cea de președinte al organizației Prahova. El va candida pentru un nou mandat la Primăria Breaza.
Contactat de Observatorul Prahovean, Bogdan Novac a declarat: "Mi-am dat demisia din funcțiile de conducere, dar rămân în USR. Mă voi focusa pe organizația locală din Breaza".
Gestul primarului din Breaza vine după decizia luată la București, în urma negocierilor dintre cei trei președinți ai partidelor care formează Alianța Dreapta Unită (ADU): Ludovic Orban (Forța Dreptei), Eugen Tomac (PMP) și Cătălin Drulă (USR).
În urma discuțiilor a fost nominalizat și candidatul Alianței la președinția Consiliului Județean Prahova în persoana lui George Ionescu, deputat și președinte al organizației Prahova al Partidului Forța Dreptei, informație publicată în premieră de Observatorul Prahovean AICI
Potrivit aceleiași înțelegeri, la Primăria Ploiești va fi tot un candidatul unic al Alianței.
Este vorba de consilierul local USR, Răzvan Enescu, cel care a mai candidat și în 2020, clasându-se pe locul al treilea, cu 14,6% dintre voturile valabil exprimate.
Conducerea USR Prahova va fi asigurată de cei patru vicepreședinți până la organizarea alegerilor interne.